Gemeenskap betoog oor skietdood in taphuis | Netwerk24
Deur Ischke de Jager 28 Julie 2019 17:44
Die R28 tussen Randfontein en Krugersdorp is Sondag gesluit weens betogings in West Village. Foto: Verskaf
Die gemeenskap van West Village, Krugersdorp, betoog sedert vroeg Sondagoggend nadat 'n vrou in 'n taphuis in dié omgewing doodgeskiet is.
'n Groep gewapende mans het skuins na middernag mense in die taphuis beroof en die vrou doodgeskiet. Vyf ander is beseer en na die hospitaal gebring.
Later die oggend is nog twee mense dood aangetref in West Village, sê kapt. Kay Makhubele, 'n polisiewoordvoerder, in 'n verklaring.
"Die gemeenskap het een man gevang en aangerand voordat die polisie hom gered het. Die verdagte is glo deel van 'n groep wat die gemeenskap gisteraand (Saterdagaand) wreedaardig behandel het," sê Makhubele.
Die man is onder polisiebewaking na die hospitaal gebring.
Die gemeenskap betoog sedert die dood van die vrou in die taphuis, sê Makhubele.
"Die polisie is in die gebied ontplooi, maar die verdagtes het weggehardloop nadat die polisie met 'n soektog in die plakkershutte in West Village begin het."
Die R28 is sedertdien tussen Randfontein en Krugersdorp gesluit, terwyl die polisie voortgaan om die situasie te monitor.